227 के होंगे ऑपरेशन, 100 भोपाल रैफर
सरकारी अस्पताल में सोमवार को लगे नेत्र शिविर पर बड़वानी के आंखफोड़वा कांड का कोई असर नहीं था। दूरदराज से बुजुर्ग महिला-पुरुष मरीज इतने ज्यादा संख्या में आए कि पंजीयन व जांच का काम रोकना पड़ा। फिर भी दो नेत्र डॉक्टरों ने सवा तीन घंटे में 560 मरीज देख लिए। यानी एक मिनट में 3 मरीजों की आंखों की जांच। दोपहर डेढ़ बजे तक 227 ऐेसे मरीजों की पहचान कर ली गई जिन्हें मोतियाबिंद ऑपरेशन की जरूरत थी। इनमें 100 मरीज ऑपरेशन के लिए भोपाल भेज दिए गए हैं। यह नेत्र शिविर लायंस क्लब इटारसी फ्रेंड्स के संयुक्त तत्वावधान में डॉ. श्यामा प्रसाद मुखर्जी सरकारी अस्पताल में लगाया गया। मरीजों की जांच की कोई फीस नहीं थी। ऑपरेशन भी मुफ्त होंगे। शिविर में सुबह 9 से 1 बजे तक 560 मरीजों के नाम दर्ज हो चुके थे। आंखों की जांच कराने इटारसी, पिपरिया, सोहागपुर, बाबई, खंडवा, हरसूद, बुधनी, होशंगाबाद समेत ग्रामीण क्षेत्र के दूर-दराज इलाके से आए थे। इनकी संख्या लगभग एक हजार तक पहुंच गई। ज्यादातर मरीज ऐसेे थे जो पैसे की तंगहाली के कारण अपनी आंखों का इलाज नहीं करवा पा रहे थे।
सेवा सदन नेत्र चिकित्सालय भोपाल से आए डॉ. संदीप चौहान व डॉ. सोनल गोरे ने सरकारी अस्पताल के कक्ष में मरीजों की आंखों की जांच की। यह जांच सुबह 10 बजे से शुरू हो गई थी, जो दोपहर डेढ़ बजे तक चलती रही। डॉक्टरों ने टार्च की मदद से देख लिया कि किन मरीजों की आंखों की रोशनी कम है। इनमें मोतियाबिंद ऑपरेशन के लिए 227 मरीजों को चुना गया। जिनके आॅपरेशन होने थे उन मरीजों की जांच के बाद डॉक्टर आंखों पर पट्टी चिपका रहे थे। बाकी मरीजों की आंखों की जांच के बाद उन्हें नि:शुल्क दवा दी।
100 मरीजों को भेजा सेवा सदन
नेत्र शिविर में मरीजों की जांच होने के बाद 100 मरीजों को ऑपरेशन के लिए दाे बसों से सेवा सदन नेत्र चिकित्सालय भोपाल भेजा गया। साथ में लायंस क्लब के पदाधिकारी भी थे। बुधवार को 100 मरीज और भेजे जाएंगे। बचे 27 मरीजों को गुरुवार को ऑपरेशन के लिए भेजा जाएगा।
-मिसरौद से आई 65 वर्षीय दुलारी बाई का आर्थिक रुप से कमजोर परिवार की हैं। आंखों का ऑपरेशन कराने उनके पास पैसे नहीं थे। पिछले वर्ष सरकारी अस्पताल में शिविर लगा था। तब उन्होंने बांयी आंख का ऑपरेशन कराया था।
-आमुपुरा से आई 60 वर्षीय फूलवती बाई ने कहा कि उनकी आंख में पिछले छह महीने से कम दिखाई दे रहा था। घर की माली हालत ठीक नहीं होने से वे ऑपरेशन नहीं करा सकीं। अब निशुल्क शिविर में आईं।
इटारसी | शिविर में जांच के लिए लाइन में खड़े मरीज।
1 मिनट में 3 मरीजों की आंखें जांची, दो डॉक्टरों ने देखे 560 मरीज
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva